Document ID: 32014L0083

DIRETTIVA TA' IMPLIMENTAZZJONI TAL-KUMMISSJONI 2014/83/UE
tal-25 ta' Ġunju 2014
li temenda l-Annessi I, II, III, IV u V tad-Direttiva tal-Kunsill 2000/29/KE dwar miżuri protettivi kontra l-introduzzjoni fil-komunità ta' organiżmi li huma ta' ħsara għall-pjanti jew prodotti tal-pjanti u kontra t-tixrid tagħhom fil-Komunità
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 2000/29/KE tat-8 ta' Mejju 2000 dwar il-miżuri protettivi kontra l-introduzzjoni fil-Komunità ta' organiżmi li jagħmlu l-ħsara lill-pjanti jew lill-prodotti tal-pjanti u kontra t-tixrid tagħhom fil-Komunità (1), u b'mod partikolari l-punti (c) u (d) tat-tieni paragrafu tal-Artikolu 14 tagħha,
Wara konsultazzjoni mal-Istati Membri kkonċernati,
Billi:
(1)
Ċerti partijiet tat-territorju tal-Portugall ġew rikonoxxuti bħala żoni protetti fir-rigward tal-Bemisia tabaci Genn. (Popolazzjonijiet Ewropej). Il-Portugall ressaq informazzjoni li turi li l-Bemisia tabaci issa stabbilixxiet ruħha f'Madeira. Il-miżuri li ttieħdu fl-2013 bl-għan li dan l-organiżmu ta' ħsara jinqered ma kinux effettivi. B'hekk il-Madeira m'għandhiex tibqa' tiġi rikonoxxuta bħala parti miż-żona protetta tal-Portugall fir-rigward tal-Bemisia tabaci. Il-partijiet B tal-Annessi I u IV tad-Direttiva 2000/29/KE għandhom jiġu emendati skont dan.
(2)
Ċerti partijiet tat-territorju ta' Spanja ġew rikonoxxuti bħala żoni protetti fir-rigward tal-Erwinia amylovora (Burr.) Winsl. et al.. Spanja ressqet informazzjoni li turi li l-Erwinia amylovora issa hija stabbilita fil-komunità awtonoma ta' Aragón, il-Comarcas de L'Alt Vinalopó u El Vinalopó Mitjà fil-provinċja ta' Alicante u l-muniċipalitajiet ta' Alborache u Turís fil-provinċja ta' Valencia (Comunidad Valenciana). Il-miżuri li ttieħdu fl-2013 bl-għan li dan l-organiżmu ta' ħsara jinqered ma kinux effettivi. Għalhekk, il-komunità awtonoma ta' Aragón, il-Comarcas de L'Alt Vinalopó u El Vinalopó Mitjà fil-provinċja ta' Alicante u l-muniċipalitajiet ta' Alborache u Turís fil-provinċja ta' Valencia (Comunidad Valenciana) m'għandhomx jibqgħu jiġu rikonoxxuti bħala parti miż-żona protetta ta' Spanja fir-rigward tal-Erwinia amylovora. Il-partijiet B tal-Annessi II, III u IV tad-Direttiva 2000/29/KE għandhom jiġu emendati skont dan.
(3)
It-territorju kollu tal-Irlanda ġie rikonoxxut bħala żona protetta fir-rigward tal-Erwinia amylovora (Burr.) Winsl. et al.. L-Irlanda ressqet informazzjoni li turi li l-Erwinia amylovora issa stabbilixxiet ruħha fil-belt ta' Galway. Il-miżuri ttieħdu bejn l-2005 u l-2013, bil-għan li jinqered l-organiżmu ta' ħsara, iżda dawn ma kinux effettivi. Għalhekk, il-belt ta' Galway m'għandhiex tibqa' tiġi rikonoxxuta bħala parti miż-żona protetta tal-Irlanda fir-rigward tal-Erwinia amylovora. Il-partijiet B tal-Annessi II, III u IV tad-Direttiva 2000/29/KE għandhom jiġu emendati skont dan.
(4)
It-territorju kollu tal-Litwanja ġie rikonoxxut bħala żona protetta fir-rigward tal-Erwinia amylovora (Burr.) Winsl. et al.. Il-Litwanja ressqet informazzjoni li turi li Erwinia amylovora issa stabbilixxiet ruħha fil-muniċipalitajiet ta' Kėdainiai u Babtai (ir-reġjun ta' Kaunas). Il-miżuri li ttieħdu għal perjodu ta' sentejn suċċessivi, fl-2012 u l-2013, bl-għan li l-organiżmu ta' ħsara jinqered ma kinux effettivi. Għalhekk, il-muniċipalitajiet ta' Kėdainiai u Babtai (ir-reġjun ta' Kaunas) m'għandhomx jibqgħu jiġu rikonoxxuti bħala parti miż-żona protetta tal-Litwanja fir-rigward tal-Erwinia amylovora. Il-partijiet B tal-Annessi II, III u IV tad-Direttiva 2000/29/KE għandhom jiġu emendati skont dan.
(5)
Ċerti partijiet tat-territorju tas-Slovenja ġew rikonoxxuti bħala żoni protetti fir-rigward tal-Erwinia amylovora (Burr.) Winsl. et al.. Is-Slovenja ressqet informazzjoni li turi li l- Erwinia amylovora issa stabbilixxiet ruħha fid-distretti lokali ta' Renče-Vogrsko (lejn in-Nofsinhar mill-awtostrada H4) u Lendava. Il-miżuri li ttieħdu għal perjodu ta' sentejn suċċessivi, fl-2012 u l-2013, bl-għan li l-organiżmu ta' ħsara jinqered ma kinux effettivi. Għalhekk, id-distretti lokali ta' Renče-Vogrsko (lejn in-Nofsinhar mill-awtostrada H4) u Lendava m'għandhomx jibqgħu jiġu rikonoxxuti bħala parti miż-żona protetta tas-Slovenja fir-rigward tal-Erwinia amylovora. Il-partijiet B tal-Annessi II, III u IV tad-Direttiva 2000/29/KE għandhom jiġu emendati skont dan.
(6)
Ċerti partijiet tat-territorju tas-Slovakkja ġew rikonoxxuti bħala żoni protetti fir-rigward tal-Erwinia amylovora (Burr.) Winsl. et al.. Is-Slovakkja ressqet informazzjoni li turi li l- Erwinia amylovora issa stabbilixxiet ruħha fid-distrett lokali ta' Čenkovce (il-Kontea ta' Dunajská Streda). Il-miżuri li ttieħdu għal perjodu ta' sentejn suċċessivi, fl-2012 u l-2013, bl-għan li l-organiżmu ta' ħsara jinqered ma kinux effettivi. Għalhekk, id-distrett lokali ta' Čenkovce (il-Kontea ta' Dunajská Streda) m'għandhux jibqa' jiġi rikonoxxut bħala parti miż-żona protetta tas-Slovakkja fir-rigward tal-Erwinia amylovora. Il-partijiet B tal-Annessi II, III u IV tad-Direttiva 2000/29/KE għandhom jiġu emendati skont dan.
(7)
L-isem xjentifiku tal-organiżmu ta' ħsara Ceratocystis fimbriata f. spp. platani Walter għandu jiġi emendat b'konformità mad-denominazzjoni xjentifika riveduti tal-organiżmu, u għandha ssir referenza għalih bħala Ceratocystis platani (J. M. Walter) Engelbr. & T. C. Harr. L-Annessi II u IV tad-Direttiva 2000/29/KE għandhom jiġu allinjati.
(8)
Ceratocystis platani (J. M. Walter) Engelbr. & T. C. harr. issa qed jitfaċċa wkoll fl-Isvizzera. It-Taqsima I tal-Parti A tal-Anness IV u l-punt I tal-Parti B tal-Anness V tad-Direttiva 2000/29/KE għandhom jiġu emendati skont dan.
(9)
Fid-dawl tal-iżviluppi fil-qasam tat-tagħrif xjentifiku, għandu jiġi kkunsidrat li, fir-rigward tal-injam ta' Platanus L., it-tneħħija tal-qoxra taz-zokk ma teliminax ir-riskju fitosanitarju assoċjat mas-Ceratocystis platani (J. M. Walter) Engelbr. & T. C. Harr. It-Taqsima I tal-Parti A tal-Anness IV tad-Direttiva 2000/29/KE għandha tiġi emendata skont dan.
(10)
Fid-dawl tar-riskju li joħloq is-Ceratocystis platani (J. M. Walter) Engelbr. & T. C. Harr., huwa teknikament ġustifikat, li dak l-organiżmu ta' ħsara jiġi inkluż fil-parti B tal-Anness II tad-Direttiva 2000/29/KE sabiex il-produzzjoni u l-kummerċ ta' pjanti u prodotti tal-pjanti f'ċerti żoni fil-periklu jiġu mħarsa.
(11)
Ir-Renju Unit talab li t-territorju tiegħu jiġi rikonoxxut bħala żona protetta fir-rigward tas-Ceratocystis platani (J.M. Walter) Engelbr. & T.C. Harr.. Fuq il-bażi tal-istħarriġ li sar bejn l-2010 u l-2013, ir-Renju Unit ressaq evidenza li l-organiżmu ta' ħsara kkonċernat mhuwiex preżenti fit-territorju tiegħu, minkejja l-kundizzjonijiet favorevoli għal dak l-organiżmu biex jistabbilixxi lilu nnifsu hemm. Madankollu, jeħtieġ li jsir aktar stħarriġ. Dak l-istħarriġ għandu jiġi mmonitorjat minn esperti taħt l-awtorità tal-Kummissjoni. Għaldaqstant, ir-Renju Unit għandu jiġi rikonoxxut bħala żona protetta fir-rigward tas-Ceratocystis platani sat-30 ta' April 2016 biss. Għalhekk, il-partijiet B tal-Annessi II u IV tad-Direttiva 2000/29/KE għandhom jiġu emendati skont dan. Bl-istess mod, il-Parti B tal-Anness IV u l-Parti A.II tal-Anness V tad-Direttiva 2000/29/KE għandhom jiġu emendati biex jiġu introdotti rekwiżiti għaċ-ċaqliq ta' ċerti pjanti, prodotti mill-pjanti u oġġetti oħra fiż-żoni protetti.
(12)
Għalhekk, l-Annessi I, II, III, IV u V tad-Direttiva 2000/29/KE għandhom jiġu emendati skont dan.
(13)
Il-miżuri previsti f'din id-Direttiva huma skont l-opinjoni tal-Kumitat Permanenti dwar is-Saħħa tal-Pjanti,
ADOTTAT DIN ID-DIRETTIVA:
Artikolu 1
L-Annessi I, II, III, IV u V tad-Direttiva 2000/29/KE huma emendati skont l-Anness ta' din id-Direttiva.
Artikolu 2
L-Istati Membri għandhom jadottaw u jippubblikaw, sa mhux aktar tard mit-30 ta' Settembru 2014, il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma' din id-Direttiva. Huma għandhom jikkomunikaw minnufih it-test ta' dawk id-dispożizzjonijiet lill-Kummissjoni.
Għandhom japplikaw dawk id-dispożizzjonijiet mill-1 ta' Ottubru 2014.
Meta l-Istati Membri jadottaw dawn id-dispożizzjonijiet, dawn għandu jkollhom referenza għal din id-Direttiva jew ikunu akkumpanjati b'referenza bħal din fl-okkażjoni tal-pubblikazzjoni uffiċjali tagħhom. L-Istati Membri għandhom jiddeterminaw kif għandha tkun din ir-referenza.
Artikolu 3
Din id-Direttiva għandha tidħol fis-seħħ fit-tielet jum wara l-pubblikazzjoni tagħha f'Il-Ġurnal Uffiċjali tal-Unjoni Ewropea.
Artikolu 4
Din id-Direttiva hija indirizzata lill-Istati Membri.
Magħmul fi Brussell, il-25 ta' Ġunju 2014.

Labels: 18
1
6